CELEX: 32018D0662
Language: ro
Date: 2018-04-27 00:00:00
Title: Decizia de punere în aplicare (UE) 2018/662 a Comisiei din 27 aprilie 2018 de desemnare a laboratorului de referință al Uniunii Europene pentru gripa aviară și boala Newcastle și de modificare a anexei VII la Directiva 2005/94/CE a Consiliului [notificată cu numărul C(2018) 2459] (Text cu relevanță pentru SEE. )

30.4.2018   
               
               
                  RO
               
               
                  Jurnalul Oficial al Uniunii Europene
               
               
                  L 110/134
               
            DECIZIA DE PUNERE ÎN APLICARE (UE) 2018/662 A COMISIEI
      din 27 aprilie 2018
      de desemnare a laboratorului de referință al Uniunii Europene pentru gripa aviară și boala Newcastle și de modificare a anexei VII la Directiva 2005/94/CE a Consiliului
      
         
            [notificată cu numărul C(2018) 2459]
         
      
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 92/66/CEE a Consiliului din 14 iulie 1992 de stabilire a măsurilor comunitare de combatere a maladiei de Newcastle (1), în special articolul 15 alineatul (1),
      având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (2), în special articolul 63 alineatul (2),
      întrucât:
      
                  (1)
               
               
                  Directiva 92/66/CEE (*1) stabilește măsurile minime de control care trebuie aplicate în cazul apariției unui focar epidemic de boală Newcastle la păsările de curte, la porumbeii călători și la alte păsări ținute în captivitate. Articolul 15 din directiva respectivă prevede desemnarea unui laborator de referință al Uniunii Europene pentru boala Newcastle, pentru a exercita funcțiile și a îndeplini sarcinile prevăzute la articolul respectiv.
               
            
                  (2)
               
               
                  Directiva 2005/94/CE stabilește anumite măsuri preventive referitoare la supravegherea și depistarea timpurie a gripei aviare și măsurile minime de control care trebuie aplicate în cazul apariției unui focar epidemic de gripă aviară la păsările de curte sau la alte păsări ținute în captivitate. Articolul 51 alineatul (1) din directiva respectivă prevede că laboratorul menționat la punctul 1 al anexei VII la directiva respectivă este laboratorul de referință al Uniunii Europene pentru gripa aviară și lui îi revine îndatorirea de a exercita funcțiile și de a îndeplini sarcinile prevăzute la punctul 2 al anexei VII la directiva respectivă.
               
            
                  (3)
               
               
                  În urma notificării transmise de Regatul Unit în conformitate cu articolul 50 din Tratatul privind Uniunea Europeană, laboratoarele de referință ale Uniunii Europene pentru gripa aviară și pentru boala Newcastle, în prezent desemnate în conformitate cu Directivele 92/66/CEE și 2005/94/CE, vor trebui să înceteze să exercite funcțiile și să îndeplinească sarcinile lor ca laboratoare de referință ale Uniunii Europene în ceea ce privește respectivele două boli.
               
            
                  (4)
               
               
                  Ținând seama de manifestările patologice, de tehnicile de diagnosticare și de expertiza și echipamentele necesare, care sunt foarte similare pentru gripa aviară și boala Newcastle, este adecvat să se desemneze un singur laborator de referință al Uniunii Europene pentru ambele boli.
               
            
                  (5)
               
               
                  Pentru a evita orice perturbare a activităților laboratorului de referință al Uniunii Europene pentru gripa aviară și boala Newcastle și pentru a acorda laboratorului de referință nou desemnat timp suficient pentru a fi pe deplin operațional în a-și exercita funcțiile și a-și îndeplini sarcinile, este adecvat ca măsurile prevăzute în prezenta decizie să se aplice începând cu 1 ianuarie 2019.
               
            
                  (6)
               
               
                  Comisia, în strânsă colaborare cu statele membre, a lansat un apel pentru selectarea și desemnarea laboratorului de referință al Uniunii Europene pentru gripa aviară și boala Newcastle, ținând seama de criteriile de competență tehnică și științifică ale laboratorului și de expertiza personalului acestuia.
               
            
                  (7)
               
               
                  După încheierea procedurii de selecție, laboratorul câștigător, Istituto Zooprofilattico Sperimentale delle Venezie (IZSVe), Legnaro, Italia, ar trebui să fie desemnat ca fiind laboratorul de referință al Uniunii Europene pentru gripa aviară și boala Newcastle pentru o perioadă nedeterminată, începând cu 1 ianuarie 2019.
               
            
                  (8)
               
               
                  Măsurile prevăzute în prezenta decizie de punere în aplicare sunt conforme cu avizul Comitetului permanent pentru plante, animale, produse alimentare și hrană pentru animale,
               
            ADOPTĂ PREZENTA DECIZIE:
      Articolul 1
      
         Istituto Zooprofilattico Sperimentale delle Venezie (IZSVe), Legnaro, Italia, se desemnează ca fiind laboratorul de referință al Uniunii Europene pentru gripa aviară și boala Newcastle.
      Articolul 2
      În anexa VII la Directiva 2005/94/CE, punctul 1 se înlocuiește cu următorul text:
      
         
                     „1.
                  
                  
                     Laboratorul de referință al Uniunii Europene pentru gripa aviară este:
                     
                        Istituto Zooprofilattico Sperimentale delle Venezie (IZSVe), Legnaro, Italia.”
                  
               
      Articolul 3
      Prezenta decizie se aplică de la 1 ianuarie 2019.
      Articolul 4
      Prezenta decizie se adresează statelor membre.
      
         Adoptată la Bruxelles, 27 aprilie 2018.
         
            
               Pentru Comisie
            
            Vytenis ANDRIUKAITIS
            
               Membru al Comisiei
            
         
      
      
         (1)  JO L 260, 5.9.1992, p. 1.
      
         (2)  JO L 10, 14.1.2006, p. 16.
      
         (*1)  Directiva 92/66/CEE a Consiliului este în prezent în curs de a fi aliniată cu TFUE și cu Regulamentul (UE) 2017/625 al Parlamentului European și al Consiliului (JO L 95, 7.4.2017, p. 1) privind controalele oficiale.